
BESZÁMOLÓ

Lakitelek Önkormányzat Polgármesteri Hivatalának 2009. I. félévi pénzügyi gazdálkodásáról

Tisztelt Képviselő-testület !

A Polgármesteri Hivatal, részben önálló intézményei és szakfeladatai 2009. első félévi bevételeinek és kiadásainak alakulását a mellékelt kimutatások tartalmazzák. A Polgármesteri Hivatal által kezelt költségvetés főösszege a módosítások hatására 676 209 eFt-tal növekedett / 1.sz.melléklet/. 
Ennek oka elsősorban a felhalmozási bevételek között található értékpapír értékesítés 574 993 eFt értékben, a pályázatokra kapott támogatás, valamint a szociális feladatok ellátásához folyamatosan igényelt és folyósított állami támogatás. 

BEVÉTELEK ALAKULÁSA:

A bevételek alakulását részletesen az 5. és 6. sz. mellékletek mutatják. A működési bevételek a tervezetthez képest összességükben 65 %-on teljesültek. Ide tartoznak a kamat, az árfolyamnyereség ,  különböző szolgáltatási díjak, lakás és helyiségbér valamint a térítési díjakból származó bevételek. A 2008. évi 48 318 eFt-hoz képest idén 84 137 eFt működési bevételt realizáltunk. Nagy szerepe van ebben a kötvény befektetéséből származó 33 330 eFt kamatbevételnek és 13 206 eFt árfolyamnyereségnek (a forgatási célú értékpapír eladásából). A Polgármesteri Hivatal működési bevétele 2%-on teljesült, mivel eredeti költségvetésben itt került tervezésre a kamat mintegy 60 000 eFt összegben, a realizált bevételt azonban a város és községgazdálkodás szakfeladaton könyveljük, így itt a teljesítés 944%-os. A Tősfürdő bevétele 17%-os teljesülést mutat, a bevétel jelentős része július és augusztus hónapokban várható. A működési bevételek nominálisan a tavalyi évhez képest szinte mindegyik szakfeladaton növekedtek. 
A Gondozási Központ térítési díjból származó bevétele összességében 66%-ban teljesült, ez 8768 eFt-ot jelent. (2008. hasonló időszakában ez 7526 eFt volt.)

A Bölcsőde térítési díjból származó bevétele 615 eFt, mely 88%-os teljesülést jelent. 

A sajátos működési bevételeket a helyi adók, valamint a jövedelemkülönbség kiegyenlítését szolgáló normatív támogatások alkotják. A helyi adókból származó bevételek 43%-on teljesültek mintegy 70522 eFt összegben, (2008-ban ez 40% és 73217 eFt volt). Az iparűzési adó csökkenését ellensúlyozza a település iparűzési adóerő képességétől függő állami támogatás. 

A felhalmozási bevételeknél telek értékesítéssel terveztünk, sajnos kicsi az érdeklődés. Nem terveztük, azonban mintegy 11 430 eFt folyt be a befektetési célú értékpapír értékesítéséből.
A szociális célú állami támogatásként 30919 eFt-ot kaptunk, mely a jogosultak részére kifizetésre is került.

A függő-átfutó bevételek azok a bérek, segélyek, melyekre az állami támogatás a hó végén már realizálódott nálunk, kifizetésre azonban csak a félévet követő hó elején kerültek.

KIADÁSOK ALAKULÁSA

A kiadások költségnemenkénti alakulását az 1.sz. melléklet tartalmazza, míg a szakfeladatonkénti kiadások alakulását a 2.sz. melléklet mutatja.

 A kiadások összességükben a tervhez képest 32%-on teljesültek. Ebben nagy szerepe van a pályázaton nyertes, de még nagyobb kiadást nem jelentő beruházásainknak, felújításainknak. A Polgármesteri Hivatal és szakfeladatainak kiadása 63 %-os, mintegy 168108 eFt a 2008. évi 98484 eFt-hoz képest. Ennek oka a félév során visszafizetett hitelek, kamatok, valamint a korábban Falugondnokság által végzett feladatok költsége is itt van nyilvántartva.

A Polgármesteri Hivatal, mint igazgatási tevékenység kiadása a 2008. évi 53803 eFt-hoz képest 2009. első félévében 48950 eFt , ez 48%-os teljesülést mutat.

Az egészségügy kiadásai időarányosan teljesültek.

A Gondozási Központ és a Bölcsőde esetén is érvényesül a takarékos gazdálkodás, melynek következtében a kiadások 42% és 46%-on teljesültek. Nominálisan a kiadások mindkét részben önálló intézmény esetében növekedtek 2008-hoz képest, ezt azonban a konyha kiszervezése miatt megjelenő élemiszerköltség okozza.

Vállalkozási tevékenység kiadásainak nagyobb része a még hátralevő nyári időszakban jelentkezik, itt a teljesítés 23 %-os.

A szociális juttatások teljesítése 70 %-os. Jelentős összeget képvisel ezek között az étkezési térítési díjkedvezmény. Ezen kiadás a tanévhez igazodik, így az év második felében kisebb összegben merülhet fel. A szociális jogcímen járó juttatások alanyi jogon járnak, amennyiben a feltételeit a jogosult igazolja. 
A felhalmozási kiadásokat a 4.sz.melléklet mutatja, teljesítésük összességében 6%-os. Ennek  oka, hogy a fejlesztési pályázatainkkal kapcsolatos kiadások még nem jelentkeztek.

A féléves pénzügyi adatok alapján megállapítható, hogy az önkormányzat költségvetése a tervezetthez képest megfelelően alakult. A kiadások csökkentésére való törekvés látszik a gazdálkodási adatokban. Működési hitel felvételére nem került sor. A felhalmozási kiadásokra a forrás rendelkezésre áll. A megnyert pályázatok önerején felül azonban egyéb terhet már nem tud az önkormányzat felvállalni.
Kérem a Tisztelt Képviselő-testületet, hogy a Polgármesteri Hivatal 2009. első félévi pénzügyi beszámolóját megvitatni és elfogadni szíveskedjen.
Lakitelek, 2009. szeptember 15.

